Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 507/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Bra“

EU št.: PDO-IT-0002-AM03 – 7. september 2020

ZOP (X) ZGO ( )

1. Skupina vložnikov in pravni interes

Consorzio Tutela Formaggio Bra DOP, Corso Dante 51, c/o Confindustria, 12100 Cuneo, Tel. 0171 455455, E-naslov: info@consorziobra.com

Konzorcij Consorzio Tutela Formaggio Bra DOP, ki ga sestavljajo proizvajalci sira „Bra“, ima pravico vložiti zahtevek za spremembo v skladu s členom 13(1) odloka št. 12511 ministrstva za kmetijske, živilske in gozdarske politike z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda pridobivanja

☐ Povezava

☐ Označevanje

☒ Drugo: Spremenjena opredelitve „di Alpeggio“ [planinski pašnik].

4. Vrsta spremembe

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012

☐ Sprememba specifikacije proizvoda za registrirano ZOP ali ZGO, za katero ni bil objavljen enotni dokument (ali enakovredni dokument), ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012

5. Spremembe

Opis proizvoda

Spremembe člena 2 specifikacije proizvoda in točke 3.2 enotnega dokumenta

Trenutna različica:

„Opis: ‚Bra‘ je masten ali polmasten sir s stisnjenim testom, proizveden iz kravjega mleka; za ‚Bra d’Alpeggio‘ in ‚Bra Duro‘ se lahko uporabi polposneto mleko. Doda se lahko ovčje/kozje mleko, ta dodatek ne sme presegati 20 %.

Končni proizvod mora imeti v nadaljevanju navedene značilnosti.

Oblika: valjasta z ravnima osnovnima ploskvama.

Velikost: premer 30–40 cm, rahlo izbočen obod za 6–10 cm, z manjšimi odstopanji pri najmanjših in največjih vrednostih v skladu s tehničnimi pogoji proizvodnje.

Teža: 6 do 9 kg.

Mere in teža se nanašajo na sir po minimalnem obdobju zorenja.

Skorja: pri ‚Bra Tenero‘ neužitna, svetlo siva, prožna, gladka in ravna;

pri ‚Bra Duro‘ neužitna, trda, čvrsta, od zlato rjave do temno sive, lahko se premaže z užitnimi olji, da se prepreči nastanek plesni.

Struktura testa: pri ‚Bra Tenero‘ srednje čvrsto in prožno z redko posejanimi drobnimi očesi; pri ‚Bra Duro‘ redko posejana drobna očesa.

Barva testa: pri ‚Bra Tenero‘ bela ali slonokoščena; pri ‚Bra Duro‘ svetlo slamnata do okrasta.

Okus: pri ‚BraTenero‘ prijetno aromatičen, srednje poln okus; pri ‚Bra Duro‘ poln okus.

Vsebnost maščob v suhi snovi: najmanj 32 %.“;

se nadomesti z naslednjim:

„Opis: ‚Bra‘ je masten ali polmasten sir s stisnjenim testom, proizveden iz kravjega mleka; za ‚Bra d’Alpeggio‘ in ‚Bra Duro‘ se lahko uporabi polposneto mleko. Doda se lahko ovčje/kozje mleko; ta dodatek ne sme presegati 20 %.

Končni proizvod mora imeti v nadaljevanju navedene značilnosti.

Oblika: valjasta z ravnima osnovnima ploskvama.

Velikost: premer 30–40 cm, rahlo izbočen obod za 6–10 cm, z manjšimi odstopanji pri najmanjših in največjih vrednostih v skladu s tehničnimi pogoji proizvodnje.

Teža: 6 do 9 kg.

Mere in teža se nanašajo na sir po minimalnem obdobju zorenja.

Skorja: pri ‚Bra Tenero‘ neužitna, svetlo siva, prožna, gladka in ravna;

pri ‚Bra Duro‘ čvrsta, trda, temno bež barve, lahko se premaže z užitnimi olji, da se prepreči nastanek plesni.

Struktura testa: pri ‚Bra Tenero‘ srednje čvrsto in prožno z redko posejanimi drobnimi očesi;‚pri ,Bra Duro‘ redko posejana drobna očesa.

Barva testa: pri ‚Bra Tenero‘ bela ali slonokoščena; pri ‚Bra Duro‘ svetlo slamnata do okrasta; pri obeh vrstah se včasih tik pod skorjo pojavijo drobne naravne žile.

Okus: pri ‚BraTenero‘ prijetno aromatičen, srednje poln okus; pri ‚Bra Duro‘ poln okus.

Vsebnost maščob v suhi snovi: najmanj 32 %.“.–

— Opis barve skorje za vrsto sira „Bra Duro“ je nekoliko spremenjen, saj je prejšnji način opisa povzročil nekatere težave pri razlagi med pregledi.

— Skorja sira „Bra Duro“ je bila zaradi napake opisana kot neužitna; to velja samo za skorjo sira „Bra Tenero“. Da bi to popravili, je bil na koncu opisa skorje sira „Bra Duro“ črtan izraz „neužitna“.

— V opisu barve sira je bilo za „Bra Tenero“ in „Bra Duro“ dodano naslednje: „pri obeh vrstah se včasih tik pod skorjo pojavijo drobne naravne žile“. Ta sicer le občasna lastnost je prepoznavna lastnost, ki jo potrošniki zelo cenijo, saj menijo, da sir dodatno oplemeniti, vendar jo je nadzorni organ pogosto evidentiral kot znak neskladnosti s specifikacijo proizvoda. Zato je bila sprejeta odločitev, da se ta značilnost izrecno vključi v opis sira.

Metoda proizvodnje

Sprememba člena 5 specifikacije proizvoda in točke 3.3 enotnega dokumenta o vrsti sirila, ki se lahko uporabi

Trenutna različica:

„Sirjenje poteka pri temperaturi med 27 °C in 38 °C z uporabo tekočega telečjega sirila.“

se nadomesti z naslednjim:

„Sirjenje poteka pri temperaturi med 27 °C in 38 °C.

Če se uporablja sirilo živalskega izvora, mora vsebovati vsaj 80 % kimozina.

Lahko se uporabi koagulant neživalskega izvora.“

Proizvajalci so z leti ugotovili, da z uporabo sirila, ki vsebuje vsaj 80 % kimozina, dobijo bolj kakovosten sir, ki se tudi bolje ohrani, kot če uporabijo sirilo z manj kimozina. Poleg tega je bila vključena možnost uporabe sirila neživalskega izvora, da bi proizvajalci lahko zadostili vse večjemu povpraševanju potrošnikov po tej vrsti proizvoda.

Sprememba člena 5 specifikacije proizvoda o velikosti sirnih zrn

— Sprememba zadeva velikost sirnih zrn po drugem rezanju pri proizvodnji sira „Bra Duro“.

Trenutna različica:

„Po drugem rezanju so sirna zrna za ‚Bra Tenero‘ v velikosti koruznega zrna, za ‚Bra Duro‘ pa v velikosti riževega zrna.“

se nadomesti z naslednjim:

„Po drugem rezanju so sirna zrna za ‚Bra Tenero‘ v povprečju velikosti koruznega zrna, za ‚Bra Duro‘ pa v velikosti neoluščenega riževega zrna.“.

Ta sprememba je bila potrebna za rešitev nekaterih sporov v fazi nadzora. Z leti so inšpektorji, pristojni za nadzor, ugotovili, da je velikost sirnih zrn, pridobljenih pri drugem rezanju sirnine med pripravo sira „Bra Duro“, ustrezneje opisati z zrnom neoluščenega riža.

Sprememba člena 5 specifikacije proizvoda o zorenju sira „Bra Duro“

— Sprememba proizvajalcem omogoča uporabo izraza „stravecchio“ (zelo zorjen) za „Bra Duro“, ki zori več kot eno leto.

Dodano je bilo naslednje besedilo:

„‚Bra Duro‘, ki je zorel več kot eno leto, ima lahko na traku, pritrjenem na papirnato etiketo, navedbo ‚Bra Duro DOP stravecchio‘.“

S tem bo lahko sir „Bra Duro“, ki je zorel več kot eno leto, natančneje označen, tako da ga bodo potrošniki zlahka prepoznali.

Sprememba člena 5 specifikacije proizvoda o temperaturi zorenja za sir „Bra Duro“

— S spremembo se zviša temperatura, pri kateri zori „Bra Duro“.

Trenutna različica:

„Sir zori v primernem okolju, pri najvišji temperaturi 15 °C in največji vlažnosti 95 %.“

se nadomesti z naslednjim:

„Sir zori v primernem okolju, pri najvišji temperaturi 15 °C za ‚Bra Tenero‘ in 18 °C za ‚Bra Duro‘ ter največji vlažnosti 95 % za obe vrsti.“

Zaradi boljše higiene mleka v zadnjih letih je mogoče sir „Bra Duro“ zoreti pri 18 °C. To omogoča boljše razkisanje, kar daje siru blažji okus, tudi ko zori več kot 12 mesecev.

Drugo

Sprememba člena 3 specifikacije proizvoda in točke 4 enotnega dokumenta

— Sprememba ne vpliva na območje proizvodnje, ampak usklajuje planinsko različico sira s predpisi dežele Piemont.

Trenutna različica:

„Območje proizvodnje mleka, izdelave in zorenja sira zajema celotno pokrajino Cuneo in občino Villafranca Piemonte v pokrajini Torino.

Siru ‚Bra‘ vrste ‚Tenero‘ in ‚Duro‘ se lahko doda izraz ‚di Alpeggio‘, če sta proizvodnja in zorenje potekala v goratih občinah Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello in Viola ter delih naslednjih občin, ki so z zakonom št. 991 z dne 25. julija 1952, kakor je bil spremenjen, opredeljeni kot gorati: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei e Magliano Alpi in Magliano Alpi za del, ki meji na občino Ormea.“;

se nadomesti z naslednjim:

„Območje proizvodnje mleka, izdelave in zorenja sira zajema celotno pokrajino Cuneo in občino Villafranca Piemonte v pokrajini Torino. ‚Bra Tenero d’Alpeggio‘ in ‚Bra Duro d’Alpeggio‘ sta sira, proizvedena s predelavo mleka krav, ki se pasejo na planinskih pašnikih v obdobju sezonske selitve od 1. junija do 15. oktobra. Za dopolnitev paše se lahko krave hranijo s prehranskimi dopolnili, ki predstavljajo do 10 % suhe snovi v njihovi dnevni krmi. Pri stalnih gorskih kmetijah sta sira ‚Bra Tenero d’Alpeggio‘ in ‚Bra Duro d’Alpeggio‘ proizvedena s predelavo mleka živali, ki se pasejo na pašniku na nadmorski višini nad 900 m, v skladu z zgoraj navedenimi datumi in zahtevami za krmo.

Sprememba je utemeljena s potrebo po uskladitvi sirov ‚Bra Tenero d’Alpeggio‘ in ‚Bra Duro d’Alpeggio‘ z zakonodajo dežele Piemont za to vrsto proizvodov, saj so bila enotna pravila o uporabi izraza ‚d’Alpeggio‘ sprejeta za celotno deželo.“.

ENOTNI DOKUMENT

„Bra“

EU št.: PDO-IT-0002-AM03 – 7. september 2020

ZOP (X) ZGO ( )

1. Ime [ZOP ali ZGO]

„Bra“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda [v skladu s Prilogo XI]

Skupina 1.3 – Siri

3.2. Opis proizvoda, za katerega se uporablja ime iz točke 1

Opis: „Bra“ je masten ali polmasten sir s stisnjenim testom, proizveden iz kravjega mleka; za „Bra d’Alpeggio“ in „Bra Duro“ se lahko uporabi polposneto mleko. Doda se lahko ovčje/kozje mleko; ta dodatek ne sme presegati 20 %.

Končni proizvod mora imeti v nadaljevanju navedene značilnosti.

Oblika: valjasta z ravnima osnovnima ploskvama.

Velikost: premer 30–40 cm, rahlo izbočen obod za 6–10 cm, z manjšimi odstopanji pri najmanjših in največjih vrednostih v skladu s tehničnimi pogoji proizvodnje.

Teža: 6 do 9 kg.

Mere in teža se nanašajo na sir po minimalnem obdobju zorenja.

Skorja: pri „Bra Tenero“ neužitna, svetlo siva, prožna, gladka in ravna;

pri „Bra Duro“: čvrsta, trda, temno bež barve, lahko se premaže z užitnimi olji, da se prepreči nastanek plesni.

Struktura testa: pri „Bra Tenero“ srednje čvrsto in prožno z redko posejanimi drobnimi očesi; pri „Bra Duro“ redko posejana drobna očesa.

Barva testa: pri „Bra Tenero“ bela ali slonokoščena; „Bra Duro“: svetlo slamnata do okrasta; pri obeh vrstah se včasih tik pod skorjo pojavijo drobne naravne žile.

Okus: pri „BraTenero“ prijetno aromatičen, srednje poln okus; pri „Bra Duro“ poln okus.

Vsebnost maščob v suhi snovi: najmanj 32 %.

3.3. Krma (samo za proizvode živalskega izvora) in surovine (samo za predelane proizvode)

Večji del osnovne krme molznic (krav, lahko tudi ovc ali koz) mora sestavljati sveža krma in/ali silaža, ki se ji lahko doda druga ustrezna posušena krma. Več kot 50 % (glede na težo) te krme mora izvirati iz opredeljenega območja proizvodnje.

Kravje mleko, ki se mu lahko dodajo majhne količine (največ 20 %) ovčjega in/ali kozjega mleka, po možnosti polposnetega za „Bra Duro“. Za „Bra Tenero di Alpeggio“ in „Bra Duro di Alpeggio“ se lahko uporabi polposneto mleko.

Sirjenje poteka pri temperaturi med 27 °C in 38 °C. Če se uporablja sirilo živalskega izvora, mora vsebovati vsaj 80 % kimozina. Lahko se uporabi koagulant neživalskega izvora.

„Bra Tenero d’Alpeggio“ in „Bra Duro d’Alpeggio“ sta sira, proizvedena s predelavo mleka krav, ki se pasejo na planinskih pašnikih v obdobju sezonske selitve od 1. junija do 15. oktobra. Za dopolnitev paše se lahko krave hranijo s prehranskimi dopolnili, ki predstavljajo do 10 % suhe snovi v njihovi dnevni krmi. Pri stalnih gorskih kmetijah sta sira „Bra Tenero d’Alpeggio“ in „Bra Duro d’Alpeggio“ proizvedena s predelavo mleka živali, ki se pasejo na pašniku na nadmorski višini nad 900 m, v skladu z zgoraj navedenimi datumi in zahtevami za krmo.

3.4. Posebne faze proizvodnje, ki jih je treba izvajati na opredeljenem geografskem območju

Živali, katerih mleko se uporablja za proizvodnjo sira „Bra“, morajo biti vzrejene znotraj opredeljenega geografskega območja.

Mleko mora biti proizvedeno, sir pa predelan in zorjen znotraj opredeljenega geografskega območja.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Po oblikovanju sira se uporabijo posebni obodi, s katerimi se vtisne znak označbe porekla, ki vsebujejo stilizirano črko B, različico („Duro“ ali „Tenero“) in številko proizvajalca, sestavljeno iz kratice pokrajine in dvomestne številke.

Oznaka skladnosti se navede na okrogli papirnati etiketi premera 20–28 cm, na slamnato rumenem ozadju za navadni proizvod in zelenem ozadju za „Bra d’Alpeggio“ ter na odtisih na obodu.

Oznaka skladnosti je sestavljena iz papirnate etikete, na kateri so navedeni izrazi „Bra Tenero“ ali „Bra Duro“, „Bra Tenero d’Alpeggio“ ali „Bra Duro d’Alpeggio“ ter tudi značilni logotip možiclja z brki in klobukom, ki v rokah drži sir, iz katerega je že bil izrezan kos.

Logotip sira z ZOP „Bra“ je rdeče barve za „Bra“, „Bra Tenero“ in „Bra Tenero d’Alpeggio“ ter rjave barve za „Bra Duro “in „Bra Duro d’Alpeggio“. Prisoten mora biti tudi logotip EU.

Šele po takem označevanju se lahko proizvod trži z zaščiteno označbo porekla „Bra“.

Za lepljenje papirnate etikete je dovoljena uporaba lepila za živila. Isti logotip mora biti na siru, ki se prodaja v kosih.

Zato so dovoljeni naslednji logotipi:

Sir se lahko prodaja cel ali razrezan bodisi sproti ali predpakirano. „Bra Duro“ se lahko prodaja tudi v obliki pakiranega ribanega sira. Pri teh različicah so lahko logotipi črno-beli. Rezanje, predhodno pakiranje in ribanje lahko potekajo zunaj geografskega območja proizvodnje.

4. Jedrnata opredelitev geografskega območja

Območje proizvodnje mleka, izdelave in zorenja sira zajema celotno pokrajino Cuneo in občino Villafranca Piemonte v pokrajini Torino.

5. Povezava z geografskim območjem

Geografsko območje proizvodnje leži med Primorskimi in Kotijskimi Alpami, ki obdajajo pokrajino Cuneo od juga do zahoda. Na vzhodu meji na visoke griče predelov Langhe in Roero. Za območje so značilne proizvodnja dobre krme in velikih količin mleka ter podnebne razmere, ki so posebej primerne za vzrejo molznega goveda. Redke megle pozimi in sopare poleti na tem območju so ugodne za odlično zdravje rejnih živali in krmnih rastlin. Za pokrajino Cuneo so značilne hladnejše in bolj suhe zime ter razmeroma mrzla poletja v primerjavi z bolj vzhodnimi deli Padske nižine. Zaradi teh okoljskih dejavnikov so na območju proizvodnje idealne razmere za proizvodnjo sira „Bra“.

Vetrci, ki zjutraj in ponoči pihajo iz različnih smeri z okoliških gora, zmanjšujejo vlažnost, kar ustvarja razmere za najboljše zorenje sirov.

Območje na pobočjih Alp in hribov je rodovitna visoka planota, ki jo prečkata reki Pad in Tanaro s številnimi pahljačasto oblikovanimi pritoki.

„Bra“ je sir s stisnjenim testom, ki je tako v mehki („Tenero“) kot trdi („Duro“) različici pomemben del prehrane in tradicije tako za proizvajalce kot tudi za potrošnike. Po zaslugi sirarskega znanja in spretnosti planšarjev, ki so ob koncu poletja prihajali v dolino, je ta sir zaradi velike hranilne in kulturne vrednosti že več kot stoletje dobro poznan tudi po nižinah, čeprav izvira iz goratih predelov. Pri proizvodnji sira so pomembni zlasti postopki predelave, oblikovanja in stiskanja sira.

Ta sir je prepoznaven po svoji skorji, ki je pri vrsti sira „Bra Tenero“ svetle barve in elastična, pri vrsti „Bra Duro“ pa bolj rjava, trša in včasih tudi naoljena. Pri rezinah se takoj zazna posebna aroma sira. Sir „Bra Tenero“ ima prefinjeno in privlačno aromo ter razločno sladek okus, medtem ko je aroma proizvoda „Bra Duro“ polnejša in močnejša, s sladkimi in slanimi zaznavami. Uporablja se v solatah in pečenih jedeh, ki poudarjajo njegove posebne značilnosti. Ribani „Bra Duro“ se lahko v kuhinji uporablja na številne načine.

Součinkovanje dejavnikov tal in podnebja ter nekaterih proizvodnih dejavnikov daje siru njegove posebne značilnosti. Skozi stoletja se je razvila izjemna lokalna mikroflora, ki daje siru posebne značilnosti med zorenjem in zaradi katere je sir „Bra“ edinstven in prepoznaven med siri s stisnjenim testom.

Sir „Bra“ je ključni del zgodovine in kulture pokrajine Cuneo. Mesto Bra kot glavno zgodovinsko tržišče za proizvod je dalo ime siru. Sir je skozi čas ohranil značilna vonj in okus. Te značilnosti proizvoda lahko pripišemo geografskemu območju proizvodnje, saj so se tu razvile in od tod nato prenašale naprej. Poleg tega sta soobstoj mehke in trde različice sira sad sposobnosti sirarjev, da s podobnimi proizvodnimi metodami ustvarijo različne prepoznavne okuse s posebnimi postopki in časom zorenja. Sir je čvrst, a nikoli suh, in se tako lahko tudi riba.

Sklic na objavo specifikacije proizvoda

(člen 6(1), drugi pododstavek, te uredbe)

Celotno besedilo specifikacije proizvoda je na voljo na spletnem naslovu http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači spletni strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.